M. Maďarič, minister kultúry SR: (2009-02-05):
Mohol by som odpovedať nasledovne a tým aj skončiť. Slovenský rozhlas je podľa § 2 zákona o Slovenskom rozhlase v znení neskorších predpisov verejnoprávna národná, nezávislá informačná, kultúrna a vzdelávacia inštitúcia, ktorá poskytuje službu verejnosti v oblasti rozhlasového vysielania. Medzi hlavné činnosti Slovenského rozhlasu patrí vysielanie obsahovo a regionálne vyvážených programov v jazykoch národnostných menšín a etnických skupín žijúcich na území Slovenskej republiky. Z tohto titulu je Slovenský rozhlas povinný zabezpečiť vysielanie a kvalitné šírenie signálu rádia Patria z úhrad, predtým koncesionárskych poplatkov a štát nemá povinnosť túto službu financovať a čo je dôležité, nemá ani možnosť v tejto veci zasahovať do rozhodnutí a konania Slovenského rozhlasu. Nechcem však týmto považovať svoju odpoveď za vyčerpanú. Táto téma si zaslúži uviesť viac. Po prvé problém dostupnosti signálu rádia Patria pretrváva už dva roky, kedy urobila generálna riaditeľka Slovenského rozhlasu v januári 2007 rozhodnutie o presune tohto vysielania z dovtedy bezproblémového režimu výlučne do pásma stredných vĺn a nezaznamenal som, pán poslanec, že by ste vtedy protestovali. Dnes tá istá generálna riaditeľka odchádza zo stredných vĺn a prechádza do pásma VKV. Toto vykazuje určitú mieru nekoncepčnosti z jej strany v zabezpečovaní dostupnosti vysielania, možno aj priznania, že vtedajší prechod na stredné vlny, výlučne stredné vlny, nebol správny. Na jednej strane otvárate túto otázku ako problém a on reálne je. Pretože podľa ohlasov poslucháčov je signál národnostného vysielania v niektorých oblastiach slabý alebo dokonca žiadny. Na druhej strane, ako by ste nevedeli o tom, že touto zmenou sa súčasne zásadne rozšíril denný rozsah národnostného vysielania tak, ako to vo svojej odpovedi uviedol pán podpredseda vlády. Ďalšie, zaznamenal som stanovisko Slovenského rozhlasu, že v najbližších dňoch spustí vlastný stredovlnný vysielač na frekvencii Bratislava, čo by malo odstrániť problém s nedostupnosťou signálu Patria v hlavnom meste a v okolí. A ja to chápem ako deklaráciu toho, že Slovenský rozhlas sa bude usilovať o riešenie dnešných výpadkov. Takže, hoci som ochotný súhlasiť s vami, že táto zmena mohla byť uskutočnená zodpovednejšie, mohla sa lepšie komunikovať aj s prísľubmi reálneho rýchleho doriešenia aktuálnych problémov, nemôžem sa zbaviť dojmu, že je to pre vás SMK predovšetkým vhodná politická agenda, ktorú pokiaľ viem, chcete opäť vytiahnuť aj na európskom fóre. A nedomnievam sa, že tento problém má rozmer takej katastrofy, ako avizujete. A neodpustím si ani nasledovný komentár. Pokiaľ ste si nevšimli, všetci sme skúšaní naozaj vážnymi problémami hospodárskej krízy, všetci sa snažia prispievať k riešeniu tejto hrozby, len SMK ako nekonečný príbeh prichádza so zveličovaním svojej menšinovej agendy. Naposledy to boli názvy v učebniciach, teraz je to národnostné vysielanie, ktorého rozsah sa dokonca rozšíril a zajtra to bude zasa niečo vyfabulované v rámci novelizácie zákona o štátnom jazyku. Začnite sa venovať, prosím vás, aj niečomu inému a nerobte z vecných a prechodných problémov politický a národnostný problém. Pokiaľ vyzývate ministerstvo kultúry, aby konalo, je to falošná politická výzva, pretože dobre viete, že ministerstvo kultúry nemá kompetenciu zasahovať, opakujem, do výkonu Slovenského rozhlasu. Čo môžem urobiť podobne ako vy, ale budem sa o to pokúšať vo vecnejšom duchu, je apelovať na generálnu riaditeľku, aby dovtedy, kým nebude mať trvalú kvalitnú náhradu dostupnosti signálu, rokovala so šíriteľom signálu a zabezpečila napríklad 2 mesiace paralelnej prevádzky pôvodného vysielania v pásme stredných vĺn s novým vysielaním v pásme VKV, na čo sa ma aj pýtate a ja aj s takýmto riešením súhlasím. Takéto technické možnosti kombinácie vysielačov sú a neboli by ani finančne také náročné, aby ich Slovenský rozhlas nezvládol, len treba rokovať s vysielateľmi signálu a k tomu generálnu riaditeľku Slovenského rozhlasu aj teraz vyzývam. Ďakujem. Skončil som.